**ΑΝΑΚΟΙΝΩΣΗ – ΑΠΟΦΑΣΗ ΓΕΝΙΚΗΣ ΣΥΝΕΛΕΥΣΗΣ**

Με την από 5-1-2024 απόφαση της Γενικής Συνέλευσης του Δικηγορικού Συλλόγου Χανίων αποφασίστηκε η αποχή των Δικηγόρων Χανίων από τα καθήκοντά τους από την 8-1-2024 μέχρι και την 19-1-2024, με το ισχύον πλαίσιο αποχής, δηλαδή:

-Το διάστημα αυτό απαγορεύεται η παράσταση ενώπιον αστικών, ποινικών και διοικητικών Δικαστηρίων.

- Δεν θα γίνονται καταθέσεις δικογράφων ενδίκων μέσων και βοηθημάτων, εκτός ασφαλιστικών μέτρων όταν σωρεύεται αίτημα χορήγησης προσωρινής διαταγής καταφανώς και άκρως κατεπειγουσών περιπτώσεων και δε θα γίνονται καταθέσεις αιτήσεων ενώπιον Δικαστηρίων και Κτηματολογικών Γραφείων.

-Επιτρέπεται η διενέργεια ερευνών ενώπιον Κτηματολογικών Γραφείων και Υποθηκοφυλακείων.

Άδειες θα χορηγούνται αποκλειστικά και μόνο στις κάτωθι περιπτώσεις:

-Σε περιπτώσεις παραγραφών και αποσβεστικών προθεσμιών, συμπεριλαμβανομένων των δικονομικών, σε αστικές, ποινικές και διοικητικές υποθέσεις ενώπιον των Δικαστηρίων, σε περιπτώσεις λήξης των προθεσμιών για άσκηση προσφυγών ενώπιον των Διοικητικών Αρχών, καθώς και σε περιπτώσεις προθεσμιών του Κώδικα Μετανάστευσης (λήξεις αδειών παραμονής, θεωρήσεις εισόδου, κλπ).

-Στις ποινικές υποθέσεις, στα πλημμελήματα συμπληρωμένα έξι έτη (6 έτη) στον πρώτο βαθμό και (7) έτη στον β’ βαθμό και στα κακουργήματα συμπληρωμένα δεκαπέντε (15) έτη στον α΄ βαθμό και δεκαοκτώ (18) στο β’ βαθμό .

-Σε ποινικές δίκες β’ βαθμού με κρατούμενο, συνεπεία πρωτοβάθμιας καταδικαστικής απόφασης.

-Για παράσταση σε Δικαστικά Συμβούλια με κρατούμενους.

-Σε περιπτώσεις προσωρινά κρατουμένων, εν’ όψει της συμπλήρωσης προσωρινής κράτησης. Συμπληρωμένοι δέκα μήνες σε περίπτωση δωδεκαμήνου και δεκαπέντε μήνες σε περίπτωση δεκαοκτάμηνου.

-Για κατάθεση ανακοπών και αιτήσεων αναστολής κατά πλειστηριασμών και άκρως επειγουσών αιτήσεων ασφαλιστικών μέτρων.

-Για συζήτηση ανακοπών και αναστολών κατά πλειστηριασμών όταν η διενέργεια του πλειστηριασμού έχει οριστεί εντός τριών μηνών από τη συζήτηση της υπόθεσης.

-Σε Αντιρρήσεις, ενώπιον Διοικητικών Δικαστηρίων, μόνο όταν επίκειται άμεση απέλαση αλλοδαπού και αποδεικνύεται από έγγραφα.

-Σε εκδίκαση προσωρινών διαταγών καταφανώς και άκρως κατεπειγουσών περιπτώσεων.

-Σε υποχρεωτική αρχική συνεδρία (ΥΑΣ) Διαμεσολάβησης: i) για τις υποθέσεις στις οποίες έχει ήδη υποβληθεί αίτημα στο Διαμεσολαβητή και ii) για τις οικογενειακές διαφορές, όπου επίκειται η συζήτησή τους.

Άδεια δεν απαιτείται:

α)Για την κατάθεση προτάσεων και προσθήκης αντίκρουσης στην τακτική διαδικασία αλλά και για την παράσταση στην υποχρεωτική αρχική συνεδρία (ΥΑΣ) Διαμεσολάβησης για τις υποθέσεις της νέας τακτικής όπου τίθεται ζήτημα προθεσμίας κατάθεσης προτάσεων.

β) Για την κατάθεση προτάσεων και συζήτηση μικροδιαφορών και

γ) Για την κατάθεση προσθήκης/αντίκρουσης, σημειώματος, υπομνήματος κλπ, σε υποθέσεις που έχουν συζητηθεί και η προθεσμία λήγει κατά τη διάρκεια της αποχής

δ) Για ένορκες βεβαιώσεις κτηματολογίου και ένορκες βεβαιώσεις νέας τακτικής διαδικασίας.

ε) Την παράσταση του Δικηγόρου ως Δικαστικού Αντιπροσώπου σε αρχαιρεσίες σωματείων.

Στ) Για την υπογραφή εξώδικης δήλωσης από Δικηγόρο.

Δεν θα χορηγούνται άδειες:

α)Για αιτήσεις αναστολής, εκτός αν επίκεινται μέτρα αναγκαστικής εκτέλεσης.

β)Για αυτόφωρα και συνοδείες πλημμεληματικών πράξεων

**Επισημαίνεται ότι η αποχή καταλαμβάνει:**

-Τα συναινετικά διαζύγια.

-Την συμμετοχή των δικηγόρων στις Επιτροπές, όπου μετέχουν ως μέλη (ΣΥΠΟΘΑ, Δασικοί Χάρτες, Ενστάσεων κτηματολογικών διαφορών, Μητρώο Νομικών Εισηγητών Κτηματολογίου, κλπ). Ως προς τις Επιτροπές Δασικών Χαρτών κλπ, δεν θα παραλαμβάνονται φάκελοι, δεν θα δικάζονται αντιρρήσεις και δεν θα εκδίδονται αποφάσεις. Εφόσον, κατά τη διάρκεια ενός μήνα υπολείπονται συνεδριάσεις για τη συμπλήρωση των ελαχίστων προβλεπόμενων, αυτές δεν θα πραγματοποιηθούν, λόγω της αποχής και θα επαναληφθεί η συζήτησή τους μετά το πέρας της αποχής.

-Την παράσταση σε διοικητικές επιτροπές και υπηρεσίες (Τοπικές Διοικητικές Επιτροπές ΕΦΚΑ, Επιθεωρήσεις Εργασίας, Πειθαρχικά Συμβούλια, Διεύθυνση Επίλυσης Διαφορών, Οργανισμός Μεσολάβησης και Διαιτησίας, ΕΑΔΗΣΥ, κλπ), με γνωστοποίηση της παρούσας απόφασης σε αυτές.

-Την κατάθεση δικαιολογητικών για χορήγηση – ανανέωση αδειών παραμονής μέσω της ηλεκτρονικής πλατφόρμας του Portal της Ολομέλειας.

-Τις εκλογικές αυτοδιοικητικές υποθέσεις.

Ως προς τις Αναβολές:

Για την διευκόλυνση των συναδέλφων επιτρέπεται η παράσταση ενώπιον των δικαστηρίων για την υποβολή αιτήματος αναβολής, με την υποχρέωση στην περίπτωση μη παράστασης της πλευράς του αντιδίκου να προβαίνουν αμελλητί και με κάθε πρόσφορο μέσο στην ενημέρωση του απόντος συναδέλφου για την ημερομηνία της νέας δικασίμου. Όπου υπάρχει συνεδρίαση ποινικού δικαστηρίου από διακοπή, θα ζητείται νέα διακοπή προς συζήτηση της υπόθεσης.

Ως προς τις δηλώσεις παράστασης στα Πολιτικά και τα Διοικητικά Δικαστήρια:

Δεν κατατίθενται, άλλως ανακαλούνται, δηλώσεις παράστασης που κατατίθενται έως την προτεραία, καθότι ισοδυναμούν με παράσταση δικηγόρου κατά την εκφώνηση της υπόθεσης.

Σημειώνεται ότι το πλαίσιο της αποχής πρέπει να εφαρμόζεται είτε υφίσταται υποχρέωση έκδοσης γραμματίου προείσπραξης εισφορών είτε υπάρχει απαλλαγή από αυτή την υποχρέωση κατά τα αναφερόμενα στο άρθρο 61 παρ. 3 του Κώδικα Δικηγόρων, όπως μεταξύ άλλων τις περιπτώσεις που εκπροσωπούν το δημόσιο, ΟΤΑ, Οργανισμούς Κοινωνικής Ασφάλισης και Νομικά Πρόσωπα Δημοσίου Δικαίου με σύμβαση πάγιας αντιμισθίας ή εκπροσωπούν δικαιούχους Νομικής Βοήθειας και Ευεργετικής Πενίας

Για το Δ.Σ

Ο Πρόεδρος Η Γενική Γραμματέας

Χρήστος Πραματευτάκης Μαρία Ααγιασμενάκη